Billig(ere) Tesla Model Q kommer næste år

Sagaen om den billige “Model 2” har taget en ny drejning. Nu hævder Deutsche Bank nemlig, at den kommer allerede i første halvdel af næste år. Samtidig kalder de den for Model Q og hævder, at prisen vil være på “under 30.000 dollars”, svarende til 213.000 kroner. Men det er prisen med amerikanske subsidier – Hvis Trump fjerner dem, vil prisen være over 37.000 dollars (266.000 kroner).

Det troværdige website Inside EVs har set Deutsche Banks investorrapport om Teslas planer og informationerne skulle angiveligt komme direkte fra Tavis Axelrod, der er Teslas chef for Investor Relations.

“Den nye Tesla-model (som vi refererer til som ‘Model Q’) skal lanceres i første halvår af 2025 og vil koste <$30.000 inklusive subsidier (dvs. $37.499, hvis det amerikanske EV-skattefradrag forsvinder),” lyder det i rapporten fra Deutsche Bank.

Ifølge rapporten vil den nye model blive produceret på virksomhedens eksisterende produktionslinjer, hvilket sparer Tesla for de udfordrende og dyre processer ved at etablere en ny fabrik. Tesla forventer, at den nye model vil øge produktionsvolumenerne med 20-30 procent det næste år.

Elon Musk har gentagende gange sagt og bekræftet, at der vil komme en mere prisvenlig model fra Tesla. Der er ingen tekniske detaljer i rapporten fra Deutsche Bank, men Inside EVs spekulerer i, at Model Q muligvis vil bruge billigere eller mindre batterier og mindre kraftfulde motorer. Tesla kunne også vælge at fjerne hardware til “Full Self-Driving” skriver de.

Tesla har ikke officielt kommenteret på nyheden om Model Q.